ดัชนีเชื่อมั่นผู้บริโภค ธ.ค. พุ่งแตะระดับ 49.7 นิวไฮรอบ 25 เดือน
"ม.หอการค้าไทย" เผยดัชนีเชื่อมั่นผู้บริโภคเดือน ธ.ค. 65 พุ่งแตะระดับ 49.7 สูงสุดในรอบ 25 เดือน รับเปิดเมือง หนุนเม็ดเงินหมุนเวียนในประเทศสะพัด
"ม.หอการค้าไทย" เผยดัชนีเชื่อมั่นผู้บริโภค ธ.ค. 65 พุ่งแตะระดับ 49.7 สูงสุดในรอบ 25 เดือน รับเปิดเมือง หนุนเม็ดเงินหมุนเวียนในประเทศสะพัด
12 ม.ค. 2566

ศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยว่า ดัชนีความเชื่อมั่นผู้บริโภคในเดือน ธ.ค.65 อยู่ที่ 49.7 ปรับตัวเพิ่มขึ้นต่อเนื่องเป็นเดือนที่ 7 และอยู่ในระดับสูงสุดในรอบ 25 เดือน
ขณะที่ดัชนีความเชื่อมั่นเกี่ยวกับเศรษฐกิจไทยโดยรวม อยู่ที่ 43.9 ดัชนีความเชื่อมั่นเกี่ยวกับโอกาสในการหางานทำ อยู่ที่ 47.0 และดัชนีความเชื่อมั่นเกี่ยวกับรายได้ในอนาคต อยู่ที่ 58.1
สำหรับปัจจัยบวกช่วยดัชนีความเชื่อมั่นฯ ปรับตัวดีขึ้น ได้แก่ ราคาน้ำมันขายปลีกในประเทศทรงตัวจากเดือนที่ผ่านมา, จำนวนนักท่องเที่ยวเพิ่มมากขึ้นหลังเปิดประเทศ ส่งผลให้เกิดเม็ดเงินหมุนเวียนในประเทศและกิจกรรมเศรษฐกิจ, ดัชนีตลาดหุ้นไทย ปรับตัวเพิ่มขึ้น, ราคาพืชผลทางการเกษตรหลายรายการปรับตัวดีขึ้นหรือทรงตัวในระดับดี ส่งผลให้เกษตรกรเริ่มมีรายได้สูงขึ้น, เงินบาทแข็งค่าขึ้นเล็กน้อย จากการไหลเข้าของเงินต่างประเทศ
ขณะที่ปัจจัยลบ มาจากความกังวลเศรษฐกิจยังฟื้นช้า ตลอดจนปัญหาค่าครองชีพ, การส่งออกเดือนพ.ย.ลดลง, ความกังวลสถานการณ์สงครามรัสเซียและยูเครน กดดันการฟื้นตัวของเศรษฐกิจโลก และกระทบเชิงลบต่อการส่งออกและเศรษฐกิจไทย, การแพร่ระบาดของโควิด-19 ที่ยังเกิดขึ้นทั่วประเทศ